钦定古今图书集成/方舆汇编/职方典/第1372卷 > 《乞裁革珠池市船内臣疏》前人
## 钦定古今图书集成/方舆汇编/职方典/第1372卷 > 《乞裁革珠池市船内臣疏》前人

嘉靖九年十月二十日题为《应诏陈言，广圣谟以答
天戒事》：臣照得广东滨海，与安南、占城等番国相接。
先年设有内臣一员，盘验进贡方物。廉州府合浦县
杨梅、青莺二池，雷州府海康县乐民一池，俱产珍珠，
设有内臣二员，分池看守。前项各官，或用太监、少监、
监丞，初无定衔。成化、弘治年间，乐民珠池所产日少。
“至正德年间，官用裁革，惟廉州珠池一向存留看守。
臣窃计各官供用之费，市船太监额编军民殷实人
户各五十名，而珠池役占不减其数，珠池太监额编
门子、弓兵、皂隶等役，而市船所用亦不为少。及查先
年番船虽通，必三四年方一次入贡。则是番船未至
之年，市船太监徒守株而待，无所事事者也。迨番船
既至，则多方以攘其利，提举衙门官吏曾不与知。万
一启衅，则该管官员固有莫知其由，而反受其咎者
矣。况递年额编殷实及所占匠役，无故纳银以供坐
食，为费不赀。珠池约计十馀年一采，而看守太监一
年所费不下千金，十年动以万计。割万金之费，守二
池之珠于十年之后，其所得珍珠几何，正谓所利不
能药其所伤，所获不能补其所亡也。臣故以为市船
珠池太监俱不必专设，以贻日浚月削之害。市船乞
敕巡视海道副使带管，待有番船至澳，即同备倭提
举等官，督率各该管官军严加巡逻。其有朝贡表文见奉《钦依勘合》，许令停泊者，照例盘验。若自来不曾
通贡生番，如佛郎机者，则驱逐之少有疏虞，听臣纠
察，庶几事体归一，而外患不生。若欲查照浙江、福建
事例，归并总镇太监带管，似亦相应。但两广事情与
他省不同，总镇太监住札梧州，若番船到时前诣广
东省城，或致久妨机务，所过地方且多烦扰，引惹番
商，因而辄至军门，不无有失大体。故臣愚以为不如
命海道副使带管之便也。其珠池乞敕海北道兵备
官带管，既系所管汛地，又免编役供需，禁命易及，民
困可苏。若谓珠池乃宝源重地，宜委内臣看守，诚恐
倚势为奸，专权生事，宪职不得禁诘，诸司不敢干预，
非惟费供亿之烦，抑且滋攘窃之弊。故臣愚以为不
如命海北道兵备官带管”之便也。伏望皇上轸念边
方军民穷困，特敕该部从长查处，将市船珠池内臣
取回别用，其额编军民殷实人户及所占匠役并门
子皂隶等役，尽数裁革。仍乞降敕巡视海道及海北
道兵备官，各行严督官兵，巡察以待抽盘，看守以待
采取。则省内二员之费，不啻齐民数十家之产，而地
方受惠，边“徼获安”矣。